Vastus: Teie poolt esitatud lühikirjelduse kohaselt on ilmselt sisuliselt tegemist varade sihtfinantseerimisega, mida saav majandusüksus peab kasutama teatud põhivara soetamiseks. Sihtfinantseerimisi käsitleb RTJ 12.    Eesti hea raamatupidamistava kasutamisel tuleb varade sihtfinantseerimise korral toetuse saajal lähtuda sihtfinantseerimise kajastamisel ühest alljärgnevast meetodist:    a) Brutomeetod - sihtfinantseerimise abil soetatud (põhi)vara võetakse bilansis arvele tema soetusmaksumuses ning varade soetuse toetuseks saadud sihtfinantseerimise summa kajastatakse bilansis kohustusena kui tulevaste perioodide tulu sihtfinantseerimisest. Soetatud vara amortiseeritakse kulusse ja sihtfinantseerimise kohustus tulusse soetatud vara kasuliku eluea jooksul.    b) Netomeetod - sihtfinantseerimise abil soetatud vara võetakse bilansis arvele tema soetusmaksumuses, millest on maha arvatud varade soetamise toetuseks saadud sihtfinantseerimise summa. Soetatud vara amortiseeritakse kulusse tema kasuliku eluea jooksul.    Oluline on, et kõikide sihtfinantseerimise tehingute puhul kasutataks sama meetodit.    Varade sihtfinantseerimise leping või kokkulepe võib endas sisaldada täiendavaid eritingimusi nagu näiteks põhivara soetamise ajagraafik, soetatava põhivara liik, tema asukoht ning hoidmise periood, mis võivad tekitada erinõudeid sihtfinantseerimisega kaasnevate kohustus(t)e kajastamisel. Seetõttu oleks mõistlik küsida asjatundjalt arvamust konkreetse tehingu kohta, mitta seda tüüpi tehingutele üldiselt.